Ondersoek na visvrektes by Hartbeespoortdam(Foto: SAnews.gov.za/Twitter) Die departement van water en sanitasie is bewus van die onlangse voorval van visvrektes by die Hartbeespoortdam in Noordwes. Die departement werk saam met die Sefako Makgatho-Universiteit vir Gesondheidswetenskappe (Medunsa) in Gauteng om monsters by die dam te ondersoek en te ontleed om die oorsaak te bepaal. Die visvrektes is Dinsdag aangemeld en volgens Wisane Mavasa, woordvoerder van die departement, sal ŉ volledige verklaring uitgereik word sodra die ondersoek afgehandel is. Die voorval het by die Hartbeespoortdam naby Ifafi, by die Ifafi-watersportklub en die Schoemansville-oewerklub, plaasgevind. “Hartbeespoort Optimum Visserye en Navorsing het op die voorval gereageer en ŉ kort assessering gedoen waarna ŉ belugter – ŉ masjien wat suurstof onderwater pomp – gebring en ingespan is wat die situasie verbeter het,” verduidelik Mavasa. “Sommige visse wat lewend op die terrein gevind is, is verwyder en na ŉ dam verplaas waar hulle tans herstel. Geen verdere visvrektes het sedertdien voorgekom nie.” Wat die probleem van hiasintegroei by die dam betref, het die departement onlangs sy diensverskaffer, Magalies Water, aangestel om ŉ hulpbronbestuur- en herstelplan vir die dam te ontwikkel. “Die doel is om die swak watergehalte in die stroomop-opvangsgebied, wat lei tot die besoedeling van die dam, aan te pak, asook om die alge en hiasinte wat die watergehalte en damgebruik benadeel tot ŉ minimum te beperk en beter te beheer.” Hyacinth weed at Hartbeespoort Dam, NW: See how the fish are dying…@DWS_RSA @environmentza pic.twitter.com/RPCe8tBG4Q — Yusuf Abramjee (@Abramjee) April 12, 2023